**Karcag Városi Önkormányzat Képviselő-testületének 3/2017.(II.24.) önkormányzati rendelete**

**a talajterhelési díjról**

*a Karcag Városi Önkormányzat Képviselő-testületének 7/2017. (V.26.) önkormányzati rendeletével, Karcag Városi Önkormányzat Képviselő-testületének 8/2018. (III.29.) önkormányzati rendeletével módosított szöveg*

Karcag Városi Önkormányzat Képviselő-testülete az Alaptörvény 32. cikk (1) bekezdés a) pontjában, a környezetterhelési díjról szóló 2003. évi LXXXIX. törvény (továbbiakban: Ktd. tv.) 21/A. § (2) bekezdésében és a 26. § (4) bekezdésében meghatározott jogkörében, valamint a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva az alábbi rendeletet alkotja:

***I. fejezet***

***A rendelet hatálya***

**1. §** (1) A rendelet hatálya Karcag város közigazgatási területén arra a környezethasználóra terjed ki, aki (amely) az engedélyhez kötött környezethasználata során a környezet terhelésével járó anyagot bocsát a környezetbe (továbbiakban: kibocsátó).

(2) Talajterhelési díj fizetési kötelezettség a Ktd. tv. 11. §-ában meghatározott kibocsátót terheli.

***II. fejezet***

***Talajterhelési díj mértéke***

**2. §** (1) A talajterhelési díj mértékét a talajterhelési díj (2) bekezdésben meghatározott alapja, a (4) bekezdésben meghatározott egységdíj, valamint az (5) bekezdésben meghatározott a település közigazgatási területére vonatkozó területérzékenységi szorzó határozza meg.

(2) A talajterhelési díj alapja a szolgáltatott, vagy egyedi vízbeszerzés esetében a méréssel igazolt felhasznált, illetve mérési lehetőség hiányában – a (3) bekezdés szerinti – átalány alapján meghatározott víz mennyisége, csökkentve a külön jogszabály szerinti locsolási célú felhasználásra figyelembe vett vízmennyiséggel.

(3) Átalány mértéke: 5 m³/fő/hó.

(4) A talajterhelési díj egységdíjának mértéke: 1.200 Ft/m³.

(5) A területérzékenységi szorzó: 1,5.

(6) A talajterhelési díj számításának részletes szabályait a Ktd.tv. 3. sz. melléklete határozza meg.

(7) A talajterhelési díj alapja csökkenthető azzal a számlákkal igazolt mennyiséggel, amelyet a kibocsátó szennyvíztárolójából olyan, arra feljogosított szervezettel szállíttat el, amely a folyékony hulladék jogszabályi előírások szerinti elhelyezését igazolja

***III. fejezet***

**Kedvezmények [[1]](#footnote-1)**

**3. §** (1)[[2]](#footnote-2) A talajterhelési díjkedvezmény a fizetendő díj 95 %-a.

(2)[[3]](#footnote-3)

(3)[[4]](#footnote-4)

***IV. fejezet***

**A díjfizetési kötelezettség bevallása, a díj megfizetése**

**4. §** A talajterhelési díjat a kibocsátónak kell megállapítani, bevallani, valamint megfizetni (önadózás) a tárgyévet követő év március 31-ig a Karcag Városi Önkormányzat 12053005-01000953-01200009 számú talajterhelési díj beszedési számlájára.

**5. §** Ha a kibocsátó több telephelyet működtet, vagy több ingatlannal rendelkezik, bevallásában az adatokat telephelyenként, ingatlanonként tünteti fel.

***V. fejezet***

**A díjfizetési kötelezettséggel kapcsolatos adatszolgáltatás**

**6. §** (1) A helyi víz- és csatornamű üzemeltetést végző közszolgáltatót a talajterhelési díj megállapításának és ellenőrzésének biztosítása érdekében adatszolgáltatási kötelezettség terheli a rendelet hatálya alá tartozó kibocsátókra vonatkozóan – kibocsátónként – a szolgáltatott víz mennyiségről, a jogszabály alapján locsolási célú felhasználásról.

(2) Adatszolgáltatási kötelezettség terheli a folyékony hulladék szállítására feljogosított közszolgáltatót is az elszállított szennyvíz mennyiségéről kibocsátónként.

(3) Az (1) és (2) bekezdés szerinti adatszolgáltatás határideje minden év február 15, mely adatszolgáltatás a tárgyévet megelőző év adatait tartalmazza.

***VI. fejezet***

***Záró rendelkezések***

**7. §** (1) E rendelet 2017. július 1. napján lép hatályba azzal, hogy a kibocsátónak a 2017. évre esedékes díjat első alkalommal 2018. március 31-ig kell megfizetni és bevallani.

(2)[[5]](#footnote-5) A talajterhelési díj megfizetésére, bevallására, az ehhez kapcsolódó jogkövetkezményekre, a megállapításhoz és a beszedéshez való jog elévülésére, pénzügyi ellenőrzésére, valamint végrehajtására az e rendeletben nem szabályozott kérdésekben a magasabb szintű anyagi és eljárásjogi jogszabályokban foglaltak az irányadóak.

Karcag, 2017. február 15.

K. m. f.

|  |  |
| --- | --- |
|  |  |
| **Dobos László s. k.** | **Rózsa Sándor s. k.** |
| polgármester | jegyző |

Egységes szerkezetbe foglalás hiteléül.

Karcag, 2018. április 4.

|  |  |
| --- | --- |
|  |  |
| **(: Rózsa Sándor :)** |  |
| jegyző |  |

1. Módosította a Karcag Városi Önkormányzat Képviselő-testületének 7/2017. (V.26.) önkormányzati rendelet 1. §-a

   Hatályos: 2017. július 1-jétől [↑](#footnote-ref-1)
2. Módosította a Karcag Városi Önkormányzat Képviselő-testületének 7/2017. (V.26.) önkormányzati rendelet 2. § (1) bekezdése

   Hatályos: 2017. július 1-jétől [↑](#footnote-ref-2)
3. Hatályon kívül helyezte 2017. július 1-jétől a Karcag Városi Önkormányzat Képviselő-testületének 7/2017. (V.26.) önkormányzati rendelet 2. § (2) bekezdése [↑](#footnote-ref-3)
4. Hatályon kívül helyezte 2017. július 1-jétől a Karcag Városi Önkormányzat Képviselő-testületének 7/2017. (V.26.) önkormányzati rendelet 2. § (2) bekezdése [↑](#footnote-ref-4)
5. Módosította a Karcag Városi Önkormányzat Képviselő-testületének 8/2018. (III.29.) önkormányzati rendelet 1. §-a

   Hatályos: 2018. április 1-jétől [↑](#footnote-ref-5)